یاواش یاواش هاوانین ایشیقی آزالماقدایدی، هاوانین ایستی لییندنده آزالمیشدی، ائودن ائشییه چیخماق ایمکانینی هاوادان آلماق اولوردو. همه شه کی کیمین قاپی یا چیخدیقدا یولو بللی بیر یولو دور، سون آیلاردا ایستر ایسته مز یولو تکجه بیر یولاقدان عیبارتی دیر. آددیم لادیغی یوللار اونو تانییردیلار. ترسینه او دا اونلاری دریندن تانییردی. بو یولاغین هر بیر قاریشی اونون اوچون بیر قوجاق سؤز ایدی. یوللار اون لا، او دا یوللاری لا، یولداش اولموشدور. یوللاردا اولان بوتون دام دووار، قاپ باجا دا اونونلا دانیشیردیلار. بلکه ده اونا سؤز چاتدیریردیلار.
دام دوواردا یاشایان اینسانلاری او داها دوغرو سو چوخ گؤرموردو، بلکه ده گؤرمک ایسته میردی. او تکجه بیر کیمسه نی گؤرمک ایسته ییردی. اودا سئودییی قیز ایدی. قیز دئدیکده بلکه ده قیز دئییلدی آنجاق اونون نظریجه قیز اولمالیدی نییه کی اونا بیر آیری باخیشلا باخیردی. تکجه بو قیزین باخیشی اونا بو حیسسی وئره بیلردی، بلکه ده یازیق اؤز اؤزونه دویغولانیردی.
ائلوار اوردان اؤتدوکده او قادین، قاپی نی ایکی تایین بیر بیرینه یاخین لاشدیریب، قاپی نین زولاغیندان بیر گؤزلو اونو سئیر ائدیردی، ائلوار او قاپی نین اؤنوندن گئچدیکده آغیر باخیش لاری اؤز اوستونده حیس ائدیردی، حیس سه دالدیغیندان آددیملاری آغیرلاشیردی، ائله بیل آیاقلارینا داش باغلییب سان. ائلوارین اؤره ک دؤیونتوسو ده چوخالیردی. اؤ زامان اؤنون باشدان آیاغا تر باسیردی. بئله کی اوردان کئچه ندن سونرا اونون هر یئری جوم جولاق سو اولوردو، گؤزلری ده قاباغی گؤرموردو، قارالیردی، آیاقلاری دولاشیردی، یول اوستونده اولان بیر داشا آیاغی ایلیشیب، اوز اوسته یئره دوشوردو، اوزونون یئره ده یمه سینین قارشی سینی آلماق اوچون، اللرینی تئز یئره آتیردی، اللرینین کفی، بارماقلاری، بویرو، اللری یئره سورتولدوکده دریسینی الدن وئریردی، آجیشیردی.
سئودی یی قیزین اونون ییخیلماسینا گؤلمه یی، اونو هر ندن چوخ آجیشدیردی. البت بونا آجیشماق یوخ، نئجه دئیه رلر بیر تحر پوزولماق دئمک اولار. بیر یاندان سئوینج، سئودیی قیزین گؤیلونو بیر تحر اؤزونه چکمک، باشقا یاندان اؤزونون ال آیاقسیزلیغی. قیزین سسیزجه گولمه یی لاپ دلیلندیریردی، یارین گولمه سی جانلاندیرار آنجاق سسین ائشیتمه یه نده آدامی دلی ائده ر. آخی دوغروسو بیله بیلمیردی گولور یوخسا حئییف سه نیر، بلکه ده او فیکر ائلیر بو اوغلان توپال دیر.
هر یول قاپی قاباغیندان کئچنده ییخیلماقدان گؤزلوردو آنجاق آیاقلاری دولاشیردی اوز اوسته یئره دوشوردو. اللرینده دیرلیک قالمامیشدی، اوز گؤزونه هله بیر شی اولمامیش دی. اللری ائله گؤینویوردو دای یئره آتماق دان چکینیردی. اللرین ده آتماسا اؤز گؤزو ائله اولمالی ایدی. نئچه ساعاتلار چالا جوگگه ده، داغ دره ده، داشلیقدا، چای دا یئرییردی بئله بیر دفه ده یئره دیمیردی. آخی بو ایشین ندنلی یی هاردان دیر!
ایندی یه تک بئله گیره دوشمه میشدی، اؤزونون ایتیرمه یینین ندن لیین بیله بیلمیردی، بو دویغو سئودا دویغوسو اولمالی ایدی. اؤ دوغروسو بیلمیردی بوردا بیری سی وار یوخسا رویالاردا گزیر.
بئله بیر گونه دوشمه میشدن اؤزونه چوخ گووه نه ردیر. ایندی نئجه! اؤزونو چوخ یازیق گؤروردو. باجاریق دان دوشموشدور. بئله گونه دوشمه یین هئچ اینانماز دیر. یاواش یاواش ائولرینده ده اولان تحککومو سینیردی.
بیرینجی بولومون سونو
azb_Arab azb_Arab azb_Arab azb_Arab azb_Arab azb_Arab azb_Arab azb_Arab